Led Zeppelin: Mothership
Atlantic records
Že predvianočný trh je ideálnym časom na vyskladnenie archívnych skvostov, nie je nič nové. Okrem remasteringu nič extra nové neprináša ani box obsahujúci 2 CD s DVD, ktorý pre fanúšikov pripravili členovia Led Zeppelin. Obsahuje výber skladieb z celého obdobia legendárnej skupiny, no zároveň dokazuje, že niektoré veci sa jednoducho neopočúvajú.
Karel Kryl: Miláčku
Supraphon
Meno legendárneho českého pesničkára sa v poslednom čase skloňovalo v iných než hudobných súvislostiach, tak výberovka z jeho pesničiek padne celkom vhod. Osemnásť kúskov z rokov 1962 až 1978 dopĺňajú krátke úryvky básní (tiež v podaní majstra). Čo ich spája, je láska, aj keď nie vždy lyrická, ako dokazuje Gulášová polífka, kde sa spomína Karel Gott.
Fink: Distance and Time
Ninja Tune / Wegart
Ďalšiu z podôb súčasného gitarového pesničkárstva ponúka Brit Finn Greenhall alias Fink. Svoju novinku nahral v triu s basgitarou a bicími, s minimom elektroniky a pod dohľadom producenta Andyho Barlowa zo skupiny Lamb. Finkovým zámerom bolo stvoriť intímne osobné pesničky bez toho, aby kopíroval niekoho iného vo zvuku alebo v pocitoch.
David Byrne: The Knee Plays
Nonesuch/ Warner
Jednou z najväčších udalostí operného sveta v 80. rokoch minulého storočia bolo dielo CIVIL warS. Pre režiséra Roberta Wilsona napísalo hudbu niekoľko známych autorov, medzi nimi aj David Byrne. Jeho časť
prvýkrát na CD vychádza až teraz. Fanúšikov bývalého lídra známej skupiny Talking Heads určite poteší aj osem pridaných skladieb a bonusové DVD.